[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 1.12.2008

COM(2008) 807 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΗΝ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ

σχετικά με μια συντονισμένη στρατηγική για τη βελτίωση της καταπολέμησης της απάτης στον τομέα του ΦΠΑ στην Ευρωπαϊκή Ένωση

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Ανάγκη για κοινοτική προσέγγιση 4

3. Ένα βραχυπρόθεσμο σχέδιο δράσης 4

3.1. Μέτρα για την ενίσχυση των φορολογικών συστημάτων και της φορολογικής συνεργασίας με στόχο την πρόληψη της απάτης στον τομέα του ΦΠΑ 5

3.1.1. Κοινά ελάχιστα πρότυπα για την εγγραφή και τη διαγραφή από τα μητρώα των υποκειμένων στον φόρο 5

3.1.2. Επιβεβαίωση των πληροφοριών 6

3.1.3. Κανόνες τιμολόγησης 6

3.1.4. Απαιτητό του φόρου στις ενδοκοινοτικές συναλλαγές 6

3.2. Μέτρα για την ενίσχυση της αποτελεσματικότητας των φορολογικών διοικήσεων με σκοπό τον εντοπισμό των περιπτώσεων απάτης στον τομέα του ΦΠΑ 7

3.2.1. Νομοθετική πρόταση με στόχο την πάταξη της φοροδιαφυγής που συνδέεται με τις ενδοκοινοτικές πράξεις: συντόμευση των προθεσμιών 7

3.2.2. Απαλλαγή από τον ΦΠΑ κατά την εισαγωγή 7

3.2.3. Ενίσχυση της συνεργασίας μεταξύ κρατών μελών 8

3.2.4. Αυτοματοποιημένη πρόσβαση στα δεδομένα 8

3.2.5. EUROFISC 9

3.3. Μέτρα ενίσχυσης της διοικητικής φορολογικής ικανότητας όσον αφορά την είσπραξη και την ανάκτηση φόρων 9

3.3.1. Από κοινού και εις ολόκληρον ευθύνη 9

3.3.2. Ανάκτηση φόρων 10

3.3.3. Κοινή ευθύνη για την προστασία των εσόδων όλων των κρατών μελών 10

3.4. Δέσμη νομοθετικών προτάσεων 10

4. Σκέψεις πέρα από τις άμεσες προτάσεις 11

5. Συμπέρασμα 12

1. Εισαγωγή

Τον Μάιο του 2006 η Επιτροπή εξέδωσε ανακοίνωση[1] με σκοπό την έναρξη διεξοδικής συζήτησης σε επίπεδο ΕΕ σχετικά με την ανάγκη συντονισμένης προσέγγισης όσον αφορά την καταπολέμηση της φοροδιαφυγής στην εσωτερική αγορά. Ακολούθησαν έντονες και εποικοδομητικές συζητήσεις στα διάφορα ευρωπαϊκά όργανα, με τα κράτη μέλη και τους εκπροσώπους των επιχειρήσεων.

Η ανακοίνωση της Επιτροπής της 23ης Νοεμβρίου 2007[2] σχετικά με ορισμένα βασικά στοιχεία που συμβάλλουν στη χάραξη στρατηγικής για την καταπολέμηση της φοροδιαφυγής στον τομέα του ΦΠΑ στο πλαίσιο της ΕΕ και η συνοδευτική έκθεση σχετικά με την πορεία των συζητήσεων στο πλαίσιο της ομάδας εμπειρογνωμόνων «Στρατηγική κατά της φοροδιαφυγής»[3] παρέχουν μια ικανοποιητική επισκόπηση της συνέχειας που είχε δοθεί μέχρι τότε στην ανακοίνωση του 2006. Τα έγγραφα αυτά αποτέλεσαν τη βάση για τα συμπεράσματα του Συμβουλίου της 4ης Δεκεμβρίου 2007[4].

Τον Φεβρουάριο του 2008, η Επιτροπή εξέδωσε ανακοίνωση σχετικά με την ανάλυση που διεξήγαγε όσον αφορά δύο περισσότερο « φιλόδοξα » μέτρα για την αλλαγή του συστήματος ΦΠΑ με σκοπό την καταπολέμηση της απάτης[5], και συγκεκριμένα ένα σύστημα φορολόγησης των ενδοκοινοτικών συναλλαγών και ένα γενικό σύστημα αντιστροφής της επιβάρυνσης. Η Επιτροπή απέδειξε επίσης την πρόθεσή της, υπό ορισμένες προϋποθέσεις, να καταρτίσει ένα πιλοτικό πρόγραμμα με σκοπό την εξακρίβωση του κατά πόσο η αντιστροφή της επιβάρυνσης θα μπορούσε να αποτελέσει ή όχι ικανοποιητική απάντηση για την αντιμετώπιση της απάτης στον τομέα του ΦΠΑ.

Ωστόσο, το επόμενο Συμβούλιο ECOFIN δεν κατέληξε σε συμφωνία για συμπεράσματα όσον αφορά τα θέματα που θίγονται στην παρούσα ανακοίνωση. Ελλείψει πολιτικής συμφωνίας σχετικά με τα περισσότερο « φιλόδοξα » μέτρα, η Επιτροπή αποφάσισε να εστιάσει τις προσπάθειές της αποκλειστικά στα καλούμενα « συμβατικά » μέτρα για την ενίσχυση των παραδοσιακών μεθόδων καταπολέμησης της φοροδιαφυγής.

Στόχος της παρούσας ανακοίνωσης είναι να καθορίσει ένα συνεκτικό βραχυπρόθεσμο σχέδιο δράσης και ένα χρονοδιάγραμμα για τις προβλεπόμενες δράσεις. Η παρούσα ανακοίνωση αποσκοπεί επίσης στη δρομολόγηση μιας διαδικασίας προβληματισμού πιο μακροπρόθεσμα, ιδίως όσον αφορά τις σχέσεις μεταξύ φορολογουμένων και φορολογικών διοικήσεων και τις δυνατότητες που παρέχει η πληροφορική στο πλαίσιο αυτό.

Υπενθυμίζεται ότι η ανακοίνωση που παρουσιάστηκε το 2006 κάλυπτε όλους τους φόρους. Ωστόσο, κατά τις συζητήσεις που ακολούθησαν κατέστη σαφές ότι έπρεπε να δοθεί απόλυτη προτεραιότητα στην καταπολέμηση της απάτης στον τομέα του ΦΠΑ.

Κατά συνέπεια, η παρούσα ανακοίνωση αφορά μόνο τον ΦΠΑ και την ανάκτηση των φόρων. Αυτό δεν σημαίνει ότι δεν θα αναληφθούν ενέργειες σε άλλους τομείς. Ειδικότερα, η Επιτροπή θα υποβάλει συντόμως πρόταση με σκοπό την ενίσχυση των συμφωνιών διοικητικής συνεργασίας σχετικά με τους φόρους εκτός από τον ΦΠΑ και τους εναρμονισμένους ειδικούς φόρους κατανάλωσης.

2. Ανάγκη για κοινοτική προσέγγιση

Το Συμβούλιο, στα συμπεράσματά του του Νοεμβρίου 2006 και του Ιουνίου 2007[6], αναγνώρισε την ανάγκη εκπόνησης στρατηγικής για την καταπολέμηση της φοροδιαφυγής σε κοινοτική κλίμακα, η οποία συμπληρώνει και υποστηρίζει τις εθνικές προσπάθειες. Το Ευρωπαϊκό Κοινοβούλιο εξέφρασε επίσης την υποστήριξή του για μια στρατηγική κατά της φοροδιαφυγής σε επίπεδο ΕΕ.

Η αποτελεσματική καταπολέμηση της απάτης σε θέματα ΦΠΑ σε μια εσωτερική αγορά απαιτεί κοινή προσέγγιση τόσο στον νομοθετικό τομέα όσο και ως προς ορισμένες πτυχές της επιχειρησιακής διαχείρισης του συστήματος ΦΠΑ, οι οποίες μέχρι σήμερα αποτελούσαν αποκλειστική αρμοδιότητα των κρατών μελών.

Πράγματι, οι επιχειρησιακές διαφορές μεταξύ κρατών μελών μπορεί να προσφέρουν στους φοροφυγάδες τη δυνατότητα να υπονομεύουν την αποτελεσματικότητα των θεμελιωδών κοινοτικών νομοθετικών μέτρων, μετατοπίζοντας τις συναλλαγές τους στα κράτη μέλη εκείνα τα οποία δεν εφαρμόζουν αποτελεσματικά τα εν λόγω μέτρα.

Οι διαφορές στις εθνικές διαδικασίες αυξάνουν επίσης σημαντικά το κόστος συμμόρφωσης των επιχειρήσεων. Χαρακτηριστικό παράδειγμα εν προκειμένω αποτελούν οι εθνικές διαδικασίες που καθιερώθηκαν για την εκπλήρωση των υποχρεώσεων σχετικά με τον ΦΠΑ με ηλεκτρονικά μέσα.

Κατά την εκπόνηση των νομοθετικών προτάσεων η Επιτροπή μεριμνά ιδιαίτερα για την ισορροπία μεταξύ της ανάγκης για κοινοτική προσέγγιση, αφενός, και της τήρησης των εθνικών δομών και πρακτικών των φορολογικών διοικήσεων, αφετέρου. Η τήρηση και η διατήρηση αυτής της προσεκτικά καθορισμένης ισορροπίας καθόλη τη διάρκεια των διαπραγματεύσεων στους κόλπους των θεσμικών οργάνων έχει ουσιώδη σημασία για την αποτελεσματικότητα των προτεινόμενων μέτρων.

3. ενα βραχυπρόθεσμο σχέδιο δράσης

Οι εκθέσεις που υπέβαλε ήδη η Επιτροπή[7] σχετικά με την πορεία των συζητήσεων στο πλαίσιο της ομάδας εμπειρογνωμόνων «Στρατηγική κατά της φοροδιαφυγής» περιλάμβαναν γενική επισκόπηση των διαφόρων μέτρων που έχουν αναλυθεί.

Εφαρμόστηκαν οι ακόλουθες κατευθυντήριες αρχές:

- η ανάγκη των φορολογικών διοικήσεων να γνωρίζουν ταχέως και με ακρίβεια πληροφορίες,

- η βελτιστοποίηση της χρήσης των πληροφοριών αυτών από τις φορολογικές διοικήσεις,

- η ενίσχυση των δυνατοτήτων λήψης μέτρων κατά των φοροφυγάδων,

- η τήρηση των αναγκών και των προσδοκιών των νόμιμων επιχειρήσεων, ιδίως όσον αφορά την απαλλαγή από κάθε περιττό διοικητικό βάρος που συνεπάγεται πρόσθετο κόστος συμμόρφωσης και τη διασφάλιση της ασφάλειας δικαίου.

Απορρίφθηκαν διάφορα προτεινόμενα μέτρα επειδή δεν τηρούσαν αυτές τις κατευθυντήριες γραμμές.

Για άλλα μέτρα, θα είναι ουσιώδες να βρεθεί η σωστή ισορροπία μεταξύ αυτών των αντικρουόμενων μέχρις ενός σημείου αρχών.

Τα μέτρα τα οποία θα προτείνει ή θα εφαρμόσει η Επιτροπή μπορούν να υπαχθούν σε τρεις κατηγορίες. Η πρώτη κατηγορία αποσκοπεί στην πρόληψη της καταστρατήγησης του συστήματος ΦΠΑ από δυνητικούς φοροφυγάδες, η δεύτερη στην ενίσχυση των μέσων για τον εντοπισμό των περιπτώσεων απάτης στον τομέα του ΦΠΑ, και η τρίτη κατηγορία αποβλέπει στη βελτίωση των δυνατοτήτων είσπραξης των απωλεσθέντων εσόδων λόγω της φοροδιαφυγής και την επιβολή κυρώσεων στους φοροφυγάδες.

3.1. Μέτρα για την ενίσχυση των φορολογικών συστημάτων και της φορολογικής συνεργασίας με στόχο την πρόληψη της απάτης στον τομέα του ΦΠΑ

3.1.1. Κοινά ελάχιστα πρότυπα για την εγγραφή και τη διαγραφή από τα μητρώα των υποκειμένων στον φόρο

Ο ορθός και έγκυρος αριθμός φορολογικού μητρώου ΦΠΑ αποτελεί βασικό στοιχείο στο πλαίσιο των ισχυόντων καθεστώτων ΦΠΑ, καθώς καθορίζει τους εφαρμοστέους κανόνες και υποχρεώσεις, ιδίως για τις ενδοκοινοτικές συναλλαγές. Τόσο οι φορολογικές διοικήσεις όσο και οι επιχειρήσεις πρέπει να μπορούν να βασίζονται σε σωστά στοιχεία σχετικά με το καθεστώς ΦΠΑ του εμπόρου. Ωστόσο, σήμερα τα στοιχεία αυτά δεν είναι πάντοτε αξιόπιστα. Σε ορισμένα κράτη μέλη εξακολουθούν να είναι έγκυροι οι αριθμοί φορολογικού μητρώου ΦΠΑ ακόμη και σε περίπτωση κατά την οποία υποκείμενος στον φόρο αποδεδειγμένα ενεπλάκη σε απάτη σχετικά με τον ΦΠΑ και έχει εξαφανιστεί. Επιπλέον, είναι επίσης ουσιαστικής σημασίας να επαληθεύεται τη στιγμή της εγγραφής στα μητρώα εάν η επιχείρηση θα ασκήσει πραγματική οικονομική δραστηριότητα. Είναι δυνατό να προληφθεί η απάτη, περιορίζοντας τη δυνατότητα για τους δυνητικούς φοροφυγάδες να παρουσιάζονται ως υποκείμενοι στον φόρο εγγεγραμμένοι στα μητρώα για ενδοκοινοτικές συναλλαγές.

Οι επιχειρήσεις και οι φορολογικές διοικήσεις πρέπει να μπορούν να βασίζονται στις πληροφορίες που δύνανται να λαμβάνουν όσον αφορά το καθεστώς ΦΠΑ ενός προσώπου. Η εμπιστοσύνη στις πληροφορίες αυτές θα μπορούσε να αυξηθεί με την καθιέρωση ελάχιστων προτύπων σε επίπεδο ΕΕ όσον αφορά την εγγραφή και τη διαγραφή των υποκειμένων στον φόρο στο σύστημα ανταλλαγής πληροφοριών σχετικά με τον ΦΠΑ (VIES). Σε αυτά τα ελάχιστα πρότυπα συμπεριλαμβάνονται τα αντικειμενικά δεδομένα τα οποία οφείλει να παρέχει ο έμπορος για τη χορήγηση αριθμού φορολογικού μητρώου ΦΠΑ, η υποχρέωση εξάλειψης του αριθμού φορολογικού μητρώου ΦΠΑ από τη βάση δεδομένων VIES υπό ορισμένες προϋποθέσεις και ορισμένα αντικειμενικά κριτήρια τα οποία πρέπει να πληρούνται κατά τις διαδικασίες εγγραφής και διαγραφής. Το Συμβούλιο, στα συμπεράσματά του της 4ης Δεκεμβρίου 2007, αναγνώρισε τη σημασία να διατίθενται ενημερωμένες πληροφορίες σχετικά με την κατάσταση των εμπόρων για τη σωστή λειτουργία των ρυθμίσεων ΦΠΑ που διέπουν το ενδοκοινοτικό εμπόριο και υποστήριξε τη συνέχιση των εργασιών για κοινή προσέγγιση όσον αφορά την εγγραφή και τη διαγραφή των εμπόρων από τα μητρώα. Η Επιτροπή θα υποβάλει νομοθετική πρόταση η οποία θα περιλαμβάνει τα ελάχιστα πρότυπα που αναφέρονται στην παρούσα παράγραφο.

3.1.2. Επιβεβαίωση των πληροφοριών

Οι σχετικές πληροφορίες πρέπει επίσης να τίθενται στη διάθεση των οικονομικών φορέων κατά τον αποτελεσματικότερο δυνατό τρόπο. Επί του παρόντος, οι έμποροι μπορούν να επαληθεύσουν την εγκυρότητα του αριθμού φορολογικού μητρώου ΦΠΑ των επιχειρηματικών εταίρων τους που διαθέτουν αριθμό φορολογικού μητρώου ΦΠΑ σε άλλο κράτος μέλος. Εντούτοις, μόνον ορισμένα κράτη μέλη παρέχουν πληροφορίες σχετικά με το όνομα και τη διεύθυνση αυτών των επιχειρηματικών εταίρων. Έχει ήδη επιτευχθεί συμφωνία για να διασφαλιστεί ότι το όνομα και η διεύθυνση μπορούν να επιβεβαιωθούν ηλεκτρονικά σε όλα τα κράτη μέλη. Αυτή η επιβεβαίωση θα παρέχει επίσης μεγαλύτερη ασφάλεια δικαίου στον αιτούντα, καθώς θα έχει δεσμευτική ισχύ για την οικεία φορολογική διοίκηση. Η Επιτροπή προτίθεται να καθορίσει τους λεπτομερείς κανόνες σε νομοθετική πρόταση.

3.1.3. Κανόνες τιμολόγησης

Η τιμολόγηση αποτελεί κεντρικό στοιχείο του ισχύοντος συστήματος ΦΠΑ. Μια νομοθετική πρόταση με σκοπό την απλοποίηση, την εναρμόνιση και τον εκσυγχρονισμό των ισχυόντων κανόνων τιμολόγησης θα πρέπει να μειώσει τον διοικητικό φόρτο για τις επιχειρήσεις. Η διευκόλυνση της συμμόρφωσης προς αυτούς τους κανόνες θα έχει ασφαλώς αποτρεπτικό αποτέλεσμα στη φοροδιαφυγή.

Μέτρα όπως περίοδοι κοινής αποθήκευσης και εναρμονισμένοι κανόνες σχετικά με την ημερομηνία έκδοσης τιμολογίου μπορούν να διευκολύνουν τους ελέγχους στα κράτη μέλη. Σήμερα αναφέρονται παραδείγματα, όπου στην περίπτωση της παράδοσης με αντιστροφή της επιβάρυνσης εφαρμόζονται οι κανόνες τιμολόγησης του κράτους μέλους του πελάτη, ενώ εφαρμόζονται διαφορετικοί κανόνες για τον φορολογικό έλεγχο του προμηθευτή, που είναι εγκατεστημένος σε άλλο κράτος μέλος.

3.1.4. Απαιτητό του φόρου στις ενδοκοινοτικές συναλλαγές

Η ανταλλαγή πληροφοριών μεταξύ κρατών μελών σχετικά με τις ενδοκοινοτικές συναλλαγές αποτελεί βασικό στοιχείο για να είναι σε θέση το κράτος μέλος αγοράς να εντοπίζει τις σχετικές παραδόσεις. Αυτό προϋποθέτει, ωστόσο, την ίδια ερμηνεία από τα κράτη μέλη του απαιτητού του ΦΠΑ για τις ενδοκοινοτικές παραδόσεις και αποκτήσεις αγαθών, ώστε να διασφαλίζεται ότι η διαβίβαση των πληροφοριών πραγματοποιείται ταυτόχρονα και στα δύο κράτη μέλη. Οι αποκλίσεις απόψεων οδηγούν σε αναντιστοιχίες, γεγονός το οποίο μειώνει τη χρηστικότητα των συλλεγόμενων πληροφοριών. Οι εν λόγω διαφορές υπονομεύουν τη χρησιμότητα της νομοθετικής πρότασης σχετικά με τη συντόμευση των προθεσμιών για την υποβολή των ανακεφαλαιωτικών πινάκων και των δηλώσεων ΦΠΑ, που εξετάζεται επί του παρόντος από το Συμβούλιο. Επομένως, η Επιτροπή θα υποβάλει πρόταση με σκοπό την εξάλειψη αυτών των διαφορών.

3.2. Μέτρα για την ενίσχυση της αποτελεσματικότητας των φορολογικών διοικήσεων με σκοπό τον εντοπισμό των περιπτώσεων απάτης στον τομέα του ΦΠΑ

Ο εντοπισμός των περιπτώσεων διασυνοριακής απάτης στον τομέα του ΦΠΑ στην Ευρωπαϊκή Ένωση εξαρτάται σε μεγάλο βαθμό από τις πληροφορίες σχετικά με τις ενδοκοινοτικές συναλλαγές. Αυτές οι πληροφορίες υποβάλλονται από τους εμπόρους και ανταλλάσσονται μεταξύ των κρατών μελών σύμφωνα με τις ρυθμίσεις που καθιερώθηκαν το 1993. Για την αποτελεσματική καταπολέμηση της απάτης στο σημερινό επιχειρηματικό περιβάλλον, πρέπει να βελτιωθούν οι προθεσμίες, οι διαθέσιμες πληροφορίες, η στοχοθέτησή τους, η ποιότητα και η επεξεργασία τους.

3.2.1. Νομοθετική πρόταση με στόχο την πάταξη της φοροδιαφυγής που συνδέεται με τις ενδοκοινοτικές πράξεις: συντόμευση των προθεσμιών

Σύμφωνα με τα συμπεράσματα του Συμβουλίου της 5ης Ιουνίου 2007, η Επιτροπή υπέβαλε ήδη, τον Μάρτιο του 2008, νομοθετική πρόταση με στόχο τη συντόμευση των προθεσμιών τόσο για την αναφορά των ενδοκοινοτικών πράξεων από τους εμπόρους όσο και για την ανταλλαγή πληροφοριών μεταξύ των φορολογικών διοικήσεων[8]. Σκοπός αυτής της πρότασης είναι να διασφαλιστεί ότι οι φορολογικές αρχές του κράτους μέλους προορισμού ενημερώνονται πολύ ταχύτερα απ’ ό,τι σήμερα για τις ενδοκοινοτικές αποκτήσεις αγαθών που πραγματοποιούνται στο έδαφός τους και, ως εκ τούτου, έχουν τη δυνατότητα να ενεργήσουν σε πρωιμότερο στάδιο.

3.2.2. Απαλλαγή από τον ΦΠΑ κατά την εισαγωγή

Η κατάχρηση της απαλλαγής από τον ΦΠΑ κατά την εισαγωγή όταν στη συνέχεια ακολουθεί ενδοκοινοτική παράδοση ή μεταφορά έχει προσδιοριστεί ως αδυναμία των ισχυόντων κανόνων στα συστήματα απάτης στον τομέα του ΦΠΑ που έχουν εντοπιστεί. Πράγματι, η ανταλλαγή πληροφοριών μεταξύ τελωνειακών και φορολογικών διοικήσεων της χώρας εισαγωγής δεν είναι οργανωμένη κατά τον δέοντα τρόπο, ενώ οι χρήσιμες πληροφορίες δεν διαβιβάζονται αποτελεσματικά στο επόμενο κράτος μέλος. Συνεπώς, η Επιτροπή θα προτείνει εναρμονισμένους κανόνες σε κοινοτικό επίπεδο για την εφαρμογή της εν λόγω απαλλαγής.

3.2.3. Ενίσχυση της συνεργασίας μεταξύ κρατών μελών

Η Επιτροπή εκπονεί επί του παρόντος έκθεση για την αξιολόγηση της λειτουργίας της διοικητικής συνεργασίας, η οποία θα αποτελέσει την πρώτη έκθεση επί του θέματος από την έναρξη ισχύος, το 2004, του νέου κανονισμού για τη διοικητική συνεργασία στον τομέα του ΦΠΑ.

Η έκθεση αυτή θα επικεντρώνεται στα στοιχεία τα οποία εισήχθησαν πρόσφατα με σκοπό τη βελτίωση της διοικητικής συνεργασίας. Όταν οι πληροφορίες έχουν καθοριστική σημασία για την αποτελεσματικότητα του ελέγχου σε άλλο κράτος μέλος, η ανταλλαγή τους πρέπει να πραγματοποιείται αυτομάτως, πράγμα που αποτελεί έναν από τους κύριους στόχους του κανονισμού του 2004. Η έκθεση αυτή παρέχει μια ευκαιρία να επανεξεταστούν τα εν λόγω στοιχεία και, εάν είναι αναγκαίο, να τροποποιηθούν προκειμένου να βελτιωθεί η αποτελεσματικότητά τους.

Επιπλέον, διάφορες ενέργειες πραγματοποιήθηκαν στο πλαίσιο του προγράμματος για τη διασφάλιση της ανταλλαγής βέλτιστων πρακτικών και της συνεργασίας όσον αφορά τον έλεγχο. Στον τομέα του λογιστικού ελέγχου, η Επιτροπή εργάζεται με στόχο την ανάπτυξη και τη βελτίωση μέσων για τον ηλεκτρονικό έλεγχο. Παράλληλα, η Επιτροπή προσπαθεί να ενθαρρύνει τα κράτη μέλη να κάνουν μεγαλύτερη χρήση της δυνατότητας πολυμερών ελέγχων και, για το σκοπό αυτό, εκπονήθηκε οδηγός για τη συνδρομή των ελεγκτών και των συντονιστών όταν χρησιμοποιούν αυτό το μέσο ελέγχου. Επιπλέον, συστάθηκαν ομάδες έργου για την εξέταση θεμάτων που συνδέονται με την ποιότητα των πληροφοριών που ανταλλάσσονται μεταξύ κρατών μελών, την ανταλλαγή βέλτιστων πρακτικών στον τομέα της ανάλυσης και διαχείρισης των κινδύνων (συνοδεύεται επίσης από σχετικό εγχειρίδιο) και τη δόλια χρήση των ταμειακών μηχανών. Διοργανώθηκαν σεμινάρια και εργαστήρια για να δοθεί η ευκαιρία στα κράτη μέλη να ανταλλάξουν εμπειρίες και γνώσεις σχετικά με την καταπολέμηση της απάτης στον τομέα του ΦΠΑ.

Η διοικητική συνεργασία αποτελεί πράγματι βασικό στοιχείο του ισχύοντος συστήματος ΦΠΑ το οποίο δεν μπορούν να διαχειρίζονται τα κράτη μέλη μεμονωμένα. Η Επιτροπή αναγνωρίζει ότι η εν λόγω συνεργασία είναι απαιτητική από πλευράς ανθρώπινων πόρων και ότι, επομένως, πρέπει να καθοριστούν λιγότερο επαχθείς διαδικασίες και να αναπτυχθούν βέλτιστες πρακτικές.

3.2.4. Αυτοματοποιημένη πρόσβαση στα δεδομένα

Η Επιτροπή θα ήθελε να τονίσει ότι, επί του παρόντος, ακόμη και για βασικές πληροφορίες σχετικά με εμπόρους εγκατεστημένους σε άλλα κράτη μέλη, τα αιτήματα πρέπει να αποστέλλονται στις αρμόδιες αρχές των οικείων κρατών μελών. Στην πράξη, η διαδικασία αυτή είναι χρονοβόρα και, συχνά, οι προθεσμίες απάντησης δεν τηρούνται. Για το λόγο αυτό, η Επιτροπή θα προτείνει την καθιέρωση ενός σταθερού νομικού πλαισίου, το οποίο θα παρέχει τη δυνατότητα στις αρμόδιες αρχές κράτους μέλους να έχουν αυτοματοποιημένη πρόσβαση σε συγκεκριμένα δεδομένα τα οποία περιλαμβάνονται στη βάση δεδομένων άλλου κράτους μέλους και αφορούν τον προσδιορισμό της ταυτότητας και τις δραστηριότητες ενός υποκειμένου στον φόρο. Αναμένεται ότι αυτή η αυτοματοποιημένη πρόσβαση αφενός θα μειώσει τον αριθμό των αιτημάτων και, ως εκ τούτου, τη χρήση ανθρώπινων πόρων και αφετέρου θα επισπεύσει την ανταλλαγή πληροφοριών. Προφανώς, μια τέτοια πρόσβαση σε βάση δεδομένων δεν μπορεί να περιλαμβάνει ευαίσθητες πληροφορίες, όπως π.χ. πρακτικές τιμολόγησης κ.λπ.

3.2.5. EUROFISC

Μία άλλη πολλά υποσχόμενη προσέγγιση είναι η δημιουργία ενός ευρωπαϊκού δικτύου, του καλούμενου Eurofisc, που αποσκοπεί στην ενίσχυση της επιχειρησιακής συνεργασίας μεταξύ των κρατών μελών για την καταπολέμηση της απάτης στον τομέα του ΦΠΑ. Τα πρωταρχικά καθήκοντα του Eurofisc είναι, αφενός, η παροχή ενός πολυμερούς μηχανισμού έγκαιρης προειδοποίησης για την καταπολέμηση της απάτης στον τομέα του ΦΠΑ, ο οποίος ενδέχεται να αναπτυχθεί προς ένα είδος κοινού συστήματος αξιολόγησης των κινδύνων για τις ενδοκοινοτικές συναλλαγές, και, αφετέρου, ο συντονισμός της ανταλλαγής πληροφοριών και των εργασιών των συμμετεχόντων κρατών μελών εις απάντηση προειδοποιήσεων που έλαβαν, όπως στο δίκτυο Eurocanet το οποίο δημιουργήθηκε από τη βελγική φορολογική διοίκηση και υποστηρίχθηκε από την Επιτροπή/Ευρωπαϊκή Υπηρεσία Καταπολέμησης της Απάτης.

Στα συμπεράσματά του της 7ης Οκτωβρίου 2008[9], το Συμβούλιο συμφώνησε στα κύρια χαρακτηριστικά του εν λόγω δικτύου. Η Επιτροπή συμμετέχει στη συζήτηση αυτή με μεγάλο ενδιαφέρον και εργάζεται σε μια πρόταση για τη δημιουργία μιας στέρεης νομικής βάσης για το εν λόγω δίκτυο.

3.3. Μέτρα ενίσχυσης της διοικητικής φορολογικής ικανότητας όσον αφορά την είσπραξη και την ανάκτηση φόρων

Η Επιτροπή θα προτείνει μέτρα ενίσχυσης των δυνατοτήτων ανάκτησης απωλειών εσόδων ΦΠΑ σε διασυνοριακές περιπτώσεις από τις φορολογικές διοικήσεις. Επιπλέον, θα ενθαρρύνει τα κράτη μέλη να αναλάβουν δράση σε δικαστικό επίπεδο κατά των φοροφυγάδων στο έδαφός τους, οι οποίοι ενέχονται σε απάτη που συνεπάγεται απώλειες ΦΠΑ σε άλλο κράτος μέλος.

3.3.1. Από κοινού και εις ολόκληρον ευθύνη

Η υποχρέωση του προμηθευτή να αναφέρει τις ενδοκοινοτικές συναλλαγές του αποσκοπεί στο να ενημερώσει το κράτος μέλος του πελάτη σχετικά με τις φορολογητέες πράξεις που πραγματοποιήθηκαν στο έδαφός του. Σε περίπτωση μη τήρησης της εν λόγω υποχρέωσης αναφοράς, το κράτος μέλος στερείται στοιχείων τα οποία θα μπορούσαν να οδηγήσουν στην ανακάλυψη απάτης στον τομέα του ΦΠΑ.

Είναι σκόπιμο να σημειωθεί ότι η διάταξη που αφορά την από κοινού και εις ολόκληρον ευθύνη υφίσταται ήδη στην οδηγία ΦΠΑ αλλά μέχρι σήμερα η χρήση της από τα κράτη μέλη έχει περιορισθεί σε εγχώριες συναλλαγές. Συνεπώς, μπορεί να είναι δικαιολογημένο να θεωρείται η μη τήρηση της υποχρέωσης παροχής πληροφοριών στο πλαίσιο διασυνοριακών συναλλαγών ως λόγος ώστε να θεωρείται η επιχείρηση από κοινού και εις ολόκληρο υπεύθυνη για απώλειες φόρου στο κράτος μέλος το οποίο δεν έχει τη δυνατότητα να αναλάβει δράση για την καταπολέμηση της απάτης λόγω έλλειψης των σχετικών πληροφοριών.

Η προσέγγιση αυτή θα έχει δύο συνέπειες. Καταρχάς θα οδηγήσει σε ουσιαστική βελτίωση της ποιότητας των παρεχομένων πληροφοριών, η οποία είναι ζωτικής σημασίας για τους σκοπούς του ελέγχου. Επιπλέον, χάρη στο πρόσθετο αυτό εργαλείο που τίθεται στη διάθεση των φορολογικών αρχών, η ανάπτυξη συστημάτων απάτης καθίσταται περιπλοκότερη.

3.3.2. Ανάκτηση φόρων

Η Επιτροπή θα υποβάλει πρόταση η οποία αποσκοπεί στη βελτίωση της ικανότητας των κρατών μελών όσον αφορά τη διασυνοριακή είσπραξη των φόρων. Ενιαία μέσα που προβλέπουν μέτρα εκτέλεσης ή προληπτικά μέτρα θα μειώσουν το διοικητικό φόρτο για τις ενδιαφερόμενες αρχές και θα επιτρέψουν ταχύτερες αντιδράσεις, γεγονός που είναι ουσιαστικό για την επιτυχία μιας τέτοιας συνεργασίας.

3.3.3. Κοινή ευθύνη για την προστασία των εσόδων όλων των κρατών μελών

Στη σύνοδο του Συμβουλίου ECOFIN της 4ης Δεκεμβρίου 2007, το Συμβούλιο κάλεσε τα κράτη μέλη να θεσπίσουν, σε εθνικό επίπεδο, κατάλληλη νομοθεσία, ώστε να εξασφαλίσουν εφάμιλλη προστασία από άποψη κυρώσεων και ποινικών δικών έναντι των φοροφυγάδων, ασχέτως εάν η διαπραχθείσα απάτη οδηγεί σε απώλειες εισοδήματος στο έδαφος του συγκεκριμένου κράτους μέλους ή στο έδαφος άλλων κρατών μελών.

Ορισμένα κράτη μέλη έδωσαν συνέχεια στο αίτημα αυτό και ξεκίνησαν εσωτερικές συζητήσεις επί του θέματος. Άλλα κράτη μέλη δεν έχουν αναλάβει δράση μέχρι σήμερα.

Η Επιτροπή επιμένει στην ανάγκη κατάλληλης προστασίας όλων των εσόδων ΦΠΑ σε όλα τα κράτη μέλη ανεξαρτήτως του κράτους μέλους στο οποίο οφείλονται τα έσοδα αυτά. Θα συνεχίσει να παρακολουθεί την εξέλιξη του εν λόγω θέματος στα διάφορα κράτη μέλη και δεν θα διστάσει να υποβάλει τις απαραίτητες προτάσεις σε περίπτωση που η συντονισμένη και εκούσια δράση δεν οδηγήσει σε ικανοποιητικά αποτελέσματα.

3.4. Δέσμη νομοθετικών προτάσεων

Για την εφαρμογή των περισσότερων από τα μέτρα που παρατίθενται ανωτέρω, η Επιτροπή υποχρεούται να υποβάλει προτάσεις, για τις οποίες ζητείται η γνώμη του Ευρωπαϊκού Κοινοβουλίου και της Ευρωπαϊκής Οικονομικής και Κοινωνικής Επιτροπής και οι οποίες αποτελούν αντικείμενο συζήτησης στο Συμβούλιο ενόψει της έκδοσής τους με ομοφωνία.

Δεδομένου ότι τα απαιτούμενα μέτρα αφορούν διάφορα θέματα και πρέπει να τροποποιηθούν πολλές νομοθετικές πράξεις της ΕΕ, η Επιτροπή αποφάσισε να υποβάλει τα μέτρα αυτά σε τρεις δέσμες, ανάλογα με την κύρια νομοθετική πράξη που πρέπει να τροποποιηθεί και λαμβανομένου επίσης υπόψη του επείγοντος χαρακτήρα των μέτρων καθώς και της κατάστασης προόδου των προπαρασκευαστικών εργασιών.

Όπως ήδη αναφέρθηκε ανωτέρω, μια πρώτη νομοθετική πρόταση υποβλήθηκε το Μάρτιο του 2008 όσον αφορά τη συντόμευση των προθεσμιών για την επίσπευση της ανταλλαγής πληροφοριών μεταξύ των κρατών μελών.

Η πρώτη σειρά των επικείμενων προτάσεων επικεντρώνεται στην είσπραξη και την ανάκτηση φόρων σε διασυνοριακές περιπτώσεις[10].

Μια δεύτερη δέσμη αφορά την ενίσχυση της διοικητικής συνεργασίας μεταξύ των κρατών μελών.[11] Οι προτάσεις απαιτούν ουσιαστικές αλλαγές στον ισχύοντα κανονισμό (ΕΚ) αριθ. 1798/2003. Περαιτέρω αλλαγές ενδέχεται να προκύψουν από την έκθεση την οποία οφείλει να υποβάλει η Επιτροπή σχετικά με τη λειτουργία της διοικητικής συνεργασίας. Δεδομένου ότι οι αλλαγές αυτές είναι πολλές και για να βελτιωθεί η συνοχή του νομοθετικού πλαισίου, η Επιτροπή θεωρεί σκοπιμότερο να προτείνει την πλήρη αναδιατύπωση του κανονισμού.

Η τρίτη δέσμη των νομοθετικών προτάσεων θα περιέχει ορισμένες πτυχές για την καταπολέμηση της απάτης, αλλά θα στοχεύει γενικότερα στη βελτίωση της λειτουργίας του συστήματος ΦΠΑ και ιδίως στις διατάξεις τιμολόγησης.

4. Σκέψεις πέρα από τις άμεσες προτάσεις

Τα τελευταία έτη η τεχνολογική πρόοδος τροποποίησε τον τρόπο κατά τον οποίο επικοινωνούν οι επιχειρήσεις και οι φορολογικές διοικήσεις μεταξύ τους. Τα περισσότερα κράτη μέλη επιτρέπουν ή σε ορισμένες περιπτώσεις απαιτούν οι υποχρεωτικές δηλώσεις να υποβάλλονται σε ηλεκτρονική μορφή. Ορισμένα κράτη μέλη έχουν προοδεύσει στον τομέα του ηλεκτρονικού ελέγχου, αλλά νομικοί και διοικητικοί φραγμοί παρεμποδίζουν ακόμη την περαιτέρω ανάπτυξη του συστήματος. Ωστόσο, η πρόοδος αυτή συχνά έχει περιορισμένο αντίκτυπο, δεδομένου ότι παρεμποδίζεται από τις παραδοσιακές σχέσεις μεταξύ των φορολογουμένων και των φορολογικών αρχών, οι οποίες προβλέπουν σε τακτικά χρονικά διαστήματα την υποβολή δηλώσεων και τη διενέργεια ευκαιριακών ελέγχων. Δεν είναι υπερβολή να ειπωθεί ότι σε γενικές γραμμές η διαχείριση του συστήματος ΦΠΑ στην ΕΕ δεν συνάδει με τις εξελίξεις των τεχνολογιών πληροφορικής.

Ορισμένες χώρες εκτός Ευρώπης έχουν ήδη σημειώσει μεγαλύτερη πρόοδο στον τομέα αυτό και έχουν εφαρμόσει διαδικασίες βάσει των οποίων ανταλλάσσονται πληροφορίες μεταξύ των φορολογουμένων και των φορολογικών αρχών είτε σε πραγματικό χρόνο είτε σε καθημερινή βάση, γεγονός που βελτιώνει ουσιαστικά τα εργαλεία ελέγχου.

Ορισμένα κράτη μέλη αναζητούν νέους διαύλους επικοινωνίας με τους φορολογούμενους και διεξάγουν συζητήσεις με τις επιχειρήσεις σχετικά με τη συμμόρφωση και την παρακολούθηση δραστηριοτήτων, με στόχο τη μικρότερη συμμετοχή των φορολογικών αρχών και τη μείωση του διοικητικού φόρτου για τις επιχειρήσεις. Στο πλαίσιο αυτό, υφίσταται, αφενός, η δυνατότητα να αναπτυχθούν τα καθιερωμένα υποδείγματα και, αφετέρου, η ανάγκη να αποφευχθούν περαιτέρω περιπλοκές για τις επιχειρήσεις λόγω των απαιτήσεων σε θέματα ΦΠΑ οι οποίες αποκλίνουν όλο και πιο πολύ μεταξύ των κρατών μελών. Για το λόγο αυτό, η Επιτροπή συνιστά θερμά στα κράτη μέλη να συντονίσουν την ανάπτυξη των τεχνολογιών πληροφορικής.

Παρότι η διαχείριση του συστήματος ΦΠΑ εναπόκειται πρωταρχικά στα κράτη μέλη, είναι προς το συμφέρον των εμπορευομένων και των φορολογικών αρχών ο σχετικός προβληματισμός να διενεργείται σε επίπεδο ΕΕ. Η Επιτροπή είναι ιδιαίτερα πρόθυμη να αρχίσει και να συντονίσει τις συζητήσεις σχετικά με την εν λόγω πιο μακροπρόθεσμη προσέγγιση. Για την επιτυχία αυτού του έργου είναι ζωτικής σημασίας όλα τα ενδιαφερόμενα μέρη να συμμετέχουν εξαρχής ενεργά στη διαδικασία αυτή και ο καθένας να συμμετέχει με ευρύτητα πνεύματος.

Η Επιτροπή προτείνει επομένως τη σύσταση ειδικής ομάδας, η οποία θα συγκεντρώνει εκπροσώπους των φορολογικών αρχών καθώς και των μεγάλων και των μικρομεσαίων επιχειρήσεων. Στόχος αυτής της ειδικής ομάδας θα είναι να εξετάσει τον τρόπο με τον οποίο η χρήση των εργαλείων πληροφορικής μπορεί να βελτιώσει τις σχέσεις μεταξύ των φορολογουμένων και των φορολογικών αρχών από άποψη υποχρεώσεων ΦΠΑ, ελέγχου και επικοινωνίας γενικά προς αμοιβαίο όφελος όλων των μερών και σε πιο βαθμό είναι δυνατό να επιτευχθεί συμφωνία σχετικά με τη συγκέντρωση βασικών δεδομένων, χωρίς να αποκλείεται η δυνατότητα ζήτησης πρόσθετων δεδομένων, εφόσον αυτό κρίνεται αναγκαίο.

Η ακριβής αποστολή καθώς και η μέθοδος εργασίας της ομάδας – σύσταση υποομάδων για συγκεκριμένα θέματα – θα πρέπει να αποφασισθούν σε μεταγενέστερο στάδιο σε συμφωνία με όλα τα ενδιαφερόμενα μέρη. Αυτό που προέχει στο παρόν στάδιο είναι όλα τα κράτη μέλη καθώς και οι εκπρόσωποι των επιχειρήσεων να συμφωνήσουν να διαθέσουν την απαιτούμενη εμπειρογνωμοσύνη και τους πόρους ώστε να στεφθεί το σχέδιο αυτό με επιτυχία.

Η εν λόγω ανάγκη μιας πιο μακροπρόθεσμης προσέγγισης θα αποτελέσει ένα από τα θέματα του επικείμενου σεμιναρίου που διοργανώνουν οι ολλανδικές φορολογικές αρχές για την καταπολέμηση της απάτης σε θέματα ΦΠΑ στο τέλος Ιανουαρίου 2009. Στο πλαίσιο αυτό, τα κράτη μέλη, οι εκπρόσωποι των επιχειρήσεων και η Επιτροπή θα έχουν την ευκαιρία να προβούν σε μια πρώτη ανταλλαγή απόψεων επί του θέματος.

Επιπλέον, το έργο αυτό είναι σημαντικό στο πλαίσιο της δέσμευσης των κρατών μελών και της Επιτροπής να μειώσουν το διοικητικό φόρτο για τις επιχειρήσεις, που συνίσταται σε μεγάλο βαθμό στον ΦΠΑ.

5. Συμπέρασμα

Το βραχυπρόθεσμο σχέδιο δράσης που αναφέρεται ανωτέρω αποτελεί το συγκεκριμένο αποτέλεσμα εκτεταμένων συζητήσεων επί δύο έτη με τα κράτη μέλη. Παρέχει μια σφαιρική προσέγγιση με στόχο την ενίσχυση των εργαλείων που διαθέτουν οι φορολογικές διοικήσεις για την καταπολέμηση της απάτης σε θέματα ΦΠΑ στα διάφορα στάδια της διαδικασίας.

Η Επιτροπή θα αναλάβει τις ευθύνες της υποβάλλοντας τις εν λόγω νομοθετικές προτάσεις σε εύθετο χρόνο. Έχει επίγνωση ότι ορισμένες από τις προτάσεις αυτές είναι ουσιαστικής σημασίας και θίγουν το ευαίσθητο ζήτημα της δύσκολης ισορροπίας μεταξύ των διατυπώσεων που βαρύνουν τις επιχειρήσεις και της αποτελεσματικότητας της φορολογικής διοίκησης· ένα ευαίσθητο θέμα το οποίο θα μπορούσε να προκαλέσει εκτεταμένες συζητήσεις όταν η Επιτροπή καταθέσει τις συγκεκριμένες προτάσεις της.

Επιπλέον, ορισμένες παγιωμένες διοικητικές πρακτικές θα πρέπει να αλλάξουν και τα κράτη μέλη θα πρέπει να επιδείξουν την απαιτούμενη ευελιξία και προθυμία να προσαρμοστούν. Ορισμένα μέτρα, όπως η αυτοματοποιημένη πρόσβαση στα δεδομένα θα απαιτήσουν σημαντική εργασία σε τεχνικό επίπεδο για την οποία τα κράτη μέλη πρέπει να είναι προετοιμασμένα να διαθέσουν τους απαιτούμενους πόρους.

Εάν εξετασθεί κάθε ένα από τα προαναφερόμενα μέτρα χωριστά, είναι σαφές ότι κανένα από αυτά δεν αντιπροσωπεύει την «μια» ενιαία και σφαιρική λύση για την πάταξη της απάτης σε θέματα ΦΠΑ.

Κάθε μεμονωμένο μέτρο προσδίδει προστιθέμενη αξία αλλά μόνο η εφαρμογή τους ως σύνολο θα παράσχει στις φορολογικές αρχές το κατάλληλο πλαίσιο για την καταπολέμηση της απάτης σε θέματα ΦΠΑ.

Η επιτυχία της στρατηγικής για την καταπολέμηση της απάτης σε επίπεδο ΕΕ θα εξαρτηθεί τελικά από τα μέτρα που θα εγκρίνει το Συμβούλιο και από την ταχύτητα με την οποία θα εφαρμοστούν στην πράξη τα μέτρα αυτά. Την κύρια ευθύνη φέρουν συνεπώς τα κράτη μέλη.

Ωστόσο, η Επιτροπή δεν θεωρεί το παρόν πρόγραμμα δράσης ως τελικό προϊόν, αλλά ως ένα πρώτο βήμα για μια συντονισμένη προσέγγιση που αποσκοπεί στην καταπολέμηση της απάτης σε θέματα ΦΠΑ στην Ευρωπαϊκή Ένωση. Η Επιτροπή θεωρεί ότι είναι σκόπιμο να συνεχιστούν οι προσπάθειες αυτές και καλεί όλα τα άλλα ενδιαφερόμενα μέρη να συνεχίσουν να συμμετέχουν στο εν λόγω σχέδιο τόσο ενεργά όσο έχουν πράξει μέχρι σήμερα.

Annex 1: Legislative proposals

Proposal presented in March 2008

Measure | Necessary changes in legislation |

Reducing timeframes (3.2.1.) | VAT Directive 2006/112/EC and Regulation 1798/2003 |

A first set of proposals

Measures | Necessary changes in legislation |

Joint and Several Liability (3.3.1.) | VAT Directive 2006/112/EC and potentially an Implementing Regulation |

Fixing the conditions for the VAT exemption at importation (3.2.2.) | VAT Directive 2006/112/EC and potentially an Implementing Regulation |

Mutual assistance in Recovery (3.3.2.) | New Regulation |

A second set of proposals.

Measures | Necessary changes in legislation |

Automated access to data (3.2.4.) | Recast of Regulation 1798/2003 |

Confirmation of name and address of taxpayers in VIES (3.1.2.) | Recast of Regulation 1798/2003 |

Common minimum standards for registration and deregistration in VIES (3.1.1.) | Recast of Regulation 1798/2003 and potentially an Implementing Regulation |

Shared responsibility for the protection of all Member States Revenues (3.3.3.) | Recast of Regulation 1798/2003 |

EUROFISC (3.2.5.) | Recast of Regulation 1798/2003 |

A third set of proposals.

Measures | Necessary changes in legislation |

Invoicing rules (3.1.3.) | VAT Directive 2006/112/EC |

Chargeability on Intra-Community transactions (3.1.4.) | VAT Directive 2006/112/EC |

[1] COM(2006)254 τελικό της 31.5.2006

[2] COM(2007)758 τελικό της 23.11.2007

[3] SEC(2007)1584 της 23.11.2007

[4] Συμπεράσματα του Συμβουλίου της 4ης Δεκεμβρίου 2007, 15698/07 (Presse 270)

[5] COM(2008)109 τελικό της 22.2.2008 και SEC(2008)249 της 22.2.2008

[6] Συμπεράσματα του Συμβουλίου της 28ης Νοεμβρίου 2006, 15502/06 (Presse 332) και της 5ης Ιουνίου 2007, 10319/07 (Presse 126)

[7] SEC(2007)740 της 25.05.2007 και SEC(2007)1584 της 23.11.2007

[8] COM(2008)147 τελικό της 17.3.2008

[9] Συμπεράσματα του Συβμουλίου της 7ης Οκτωβρίου 2008, 13784/08 (Presse 279)

[10] Tο προτεινόμενο μέτρο αφορά την «από κοινού και εις ολόκληρον ευθύνη» (σημείο 3.3.1), τους όρους απαλλαγής από τον ΦΠΑ κατά την εισαγωγή (σημείο 3.3.2) και την «ανάκτηση φόρων» (σημείο 3.3.2).

[11] Τα προτεινόμενα μέτρα αφορούν την «αυτοματοποιημένη πρόσβαση σε δεδομένα» (σημείο 3.2.4), την «eπιβεβαίωση του ονόματος και της διεύθυνσης των φορολογουμένων στο VIES» (σημείο 3.1.2), τα «κοινά ελάχιστα πρότυπα για την εγγραφή και τη διαγραφή στο VIES» (σημείο 3.1.1), την «κοινή ευθύνη για την προστασία των εσόδων όλων των κρατών μελών» (σημείο 3.3.3) και το «EUROFISC» (σημείο 3.2.5).